«Guete Morged Stöff! Hets di ä vüregschniit ussem Süüde?» - «Jä, log da, dr Gäsi-Bälz! Ja gell, das hättisch ä nüd tänggt, wo du vor Jaare a d Glarner Riviera abizüglet bisch, as mir im Chliital hinde uff ei Chlapf im viil begerte Süüde huused!» - «Ja, schüüne Süüde! Sibe Munet Schnee und ziitewiis keis Brösmeli  Sunne! Da häds mir im Gäsi gad schüü lüüterer, ä wämer etz Nördler sind.» - «Nüd gad aamächelig, de nüüe Näme! Aber säg, Bälz, du bisch doch sust nie ghogget im Ring!» - «Ja weisch, ich erliide das lang Stuu ä nümme, dr Rugge halt, dr Rugge…» - «Wem seisch daas, ä gad drumm höggmi schu gad e Puschle Jaar da uff de Holzbängg. Aber me gsiht eim dä natüürli schu weniger, as da hinde i dr eerschte Reie!» - «Das häd schu ander gmerggt! Dr Vetter Meiret erliits ä chuum da obe z stuu, aber demm seit halt ds Fämmi,  sini Frau, jedesmal wider, er mös nu hinderem Bangg mit dr Regierig stuu, da werdi tuschuur fotigrafiert und dä gsäch mä dä ine ä i dr Ziitig!»